OBH 8202/1996.
Az állampolgári jogok országgyűlési biztosa általános helyettesének részjelentése
előadó: dr. Almási Eszter
Az eljárás megindulása:

A panaszos az állampolgári jogok országgyűlési biztosához intézett beadványában többek között az ellene tiltott határátlépés következtében kétszeresen lefolytatott szabálysértési eljárást kifogásolta.

A panaszos 1996. április 29-én az esti órákban a Dráván átkelve csigagyűjtés közben horvát területre tévedt, ahol elfogták és tiltott határátlépés miatt a szabálysértési bíróság 1.000.- HRK pénzbüntetéssel sújtotta határozatában. A magyar hatóságoknak történt átadatását követően a helyi rendőrkapitányság is eljárást indított ellene tiltott határátlépés szabálysértésének elkövetése miatt, melynek eredménye képpen szintén pénzbírságot szabott ki vele szemben. 

Az irányadó jogszabályok:

17/1968. (IV. 14.) Kormány rendelet
	6. § (1) Aki a Magyar Köztársaság államhatárát engedély nélkül, vagy meg nem
	engedett módon lépi át, vagy ezt megkísérli, feltéve, hogy a cselekmény nem
	bűncselekmény, harmincezer forintig terjedő pénzbírsággal sújtható.
	(2) Aki az útlevéllel és az útiokmánnyal kapcsolatos rendelkezéseket megszegi
	húszezer forintig terjedő pénzbírsággal sújtható.
	(3) Az (1)–(2) bekezdésben meghatározott szabálysértés miatt az eljárás a rendőrség
	hatáskörébe tartozik.

1993. évi XXXI. törvény
az emberi jogok és az alapvető szabadságok védelméről szóló, Rómában, 1950. november 4-én kelt Egyezmény és az ahhoz tartozó nyolc kiegészítő jegyzőkönyv kihirdetéséről
	/Hetedik kiegészítő jegyzőkönyv az emberi jogok és alapvető szabadságok védelméről
	szóló Egyezményhez/
	4. Cikk
	1. Ha valakit egy állam büntető törvényének és büntető eljárási törvényének
	megfelelően egy bűncselekmény kapcsán már jogerősen felmentettek vagy elítéltek, 	e személlyel szemben ugyanennek az államnak az igazságszolgáltatási szervei 	ugyanez bűncselekmény miatt nem folytathatnak büntető eljárást, és vele szemben 	abban	büntetést nem szabhatnak ki.

A vizsgálat megállapításai:

A panaszos amikor horvát területre tévedt a magyar és a horvát határt  egyaránt meg nem engedett módon lépte át, tehát egy cselekménnyel két különböző jogtárgyat sértett meg, a Magyar Köztársaság és a Horvát Köztársaság jogrendjét. Így a magyar szabálysértési hatóságok törvényesen jártak el, amikor itthon is lefolytatták a szabálysértési eljárást.

Fentieken túlmenően az Emberi Jogok Európai Egyezménye szűken értelmezi a kétszeres eljárás tilalmát, csak és kizárólag ugyanazon állam igazságszolgáltató szervei tekintetében mondja ki azt. A konkrét esetre tehát semmi képpen sem vonatkoztathatók rendelkezései.

A panaszos beadványának ebben a részében kifogásoltak tárgyában a magyar szabálysértési hatóságok részéről olyan intézkedését, illetve határozatot, amely a panaszosnak - alkotmányos jogai gyakorlásával összefüggésben - visszásságot okozott volna, megállapítani nem tudtam, ezért az ügyben további intézkedés megtételére nincs lehetőségem.

Budapest, 1997. március 25.

Polt Péter